Gjermund Hagesæter (Fremskrittspartiet), 2008-06-06:
Denne proposisjonen gjeld eit forslag til endringar i lov av 12. juni 1981 om verdipapirfond. Det blir foreslått at ein opnar for ein ny kategori verdipapirfond, såkalla spesialfond. Spesialfond vil omfatte hedgefond og liknande fondskonstruksjonar som får høve til å nytte eit vidare spekter av investeringsteknikkar enn det verdipapirfondloven i dag tillèt. Investeringar i denne typen fond kan medføre høgare risiko for tap samanlikna med investeringar i alminnelege verdipapirfond. Denne proposisjonen opnar altså opp for at hedgefond kan etablerast og marknadsførast i Noreg. I dag er etablering og marknadsføring av hedgefond forbode i Noreg. Norske investorar står likevel fritt til å kjøpe delar i utanlandske hedgefond på eige initiativ. Terra-skandalen er eit eksempel på at også norske investorar, i dette tilfellet norske kommunar, har kjøpt utanlandske hedgefond. Mykje tyder på at desse investorane kanskje ikkje heilt forstod kva dei investerte i. Lovforslaget legg derfor stor vekt på informasjon til kundane. Marknadsføring og sal av delar i spesialfond kan berre skje etter at det på førehand er gitt eit investeringsråd som oppfyller verdipapirhandellovens bindande reglar om investeringsrådgiving. Dette har ein samla komite stilt seg bak. Også når det gjeld resten av innstillinga, er det i all hovudsak einigheit. I forhold til Regjeringas forslag har komiteen berre ei endring, og det gjeld verdipapirfondloven § 6-13 første ledd nr. 2 - der komiteen går inn for ei utviding av høvet til marknadsføring. Ein samla komite viser her til at «norskregistrerte spesialfond i henhold til forslaget til vpfl. § 1-1 nytt tredje ledd kan investere sine midler i et utenlandsk verdipapirfond dersom det utenlandske fondet og forvaltningen av dette er underlagt betryggende tilsyn i hjemlandet, og det er etablert et tilfredsstillende samarbeid om tilsyn mellom tilsynsmyndighetene i forvaltningsselskapets hjemland og Norge ». Ein samla komite meiner her at «kravet om at det må være etablert et tilsynssamarbeid mellom forvaltningsselskapets hjemland og Norge, bør gjelde tilsvarende ved markedsføring av utenlandske verdipapirfond i Norge, og at det ikke er grunn til å kreve at det også foreligger tilsynssamarbeid med myndighetene i selve fondets hjemland ». Dette er det altså full einigheit om i komiteen, og eg går ut frå at heller ikkje finansministeren har nokon innvendingar mot den endringa. Det er likevel ikkje på alle område komiteen har vore heilt samla. Dette gjeld først og fremst omsynet til rammevilkåra for norsk fondsbransje og kva føringar som skal leggjast i forhold til forskriftsutforming og dispensasjonspraksis. Som nemnt kan altså norske investorar i dag investere i utanlandske hedgefond. Dersom rammevilkåra for drift av spesialfond frå Noreg er dårlegare enn rammevilkåra i andre land, f.eks. Irland, kan dette medføre at den norske fondsbransjen vil utvikle seg dårlegare i åra framover enn han potensielt kunne ha gjort. Derfor ber opposisjonen om at det blir teke omsyn til vilkåra for fondsbransjen når forskriftene skal utformast og regelverket handhevast. Dersom forskriftene er positive, trur vi at spesialfond, hedgefond, kan bli «flagga heim » og dermed bidra til auka verdiskaping og kompetanseoppbygging i Noreg. Men dette er altså ei innstilling som det i hovudsak er brei einigheit om. Den eine endringa i høve til lovutkastet frå Regjeringa gjer at finanskomiteen sitt arbeid etter mi oppfatning har medført at ei god lovendring har blitt endå betre. Avslutningsvis vil eg berre rette opp ein feil. På framsida av denne innstillinga er det nemleg vist til «lov om verdipapirhandel ». Det rette skal sjølvsagt vere «lov om verdipapirfond ». Dette er ein trykkfeil som eg antar det skulle vere lett å få retta opp.